Lise Finckenhagen

Lise Kathrin Tatjana Finckenhagen (født 1976) er en norsk kokk, mediepersonlighet og kokebokforfatter.

 Karriere 
 Kokk 
Hun etablerte karrieren på den norske to-stjerners Michelin-restauranten Bagatelle under Eyvind Hellstrøms ledelse, der hun begynte å jobbe bare 16 år gammel. Finckenhagen var tilknyttet Bagatelle i ni år, og hadde en rekke roller, blant annet som leder av dessertkjøkkenet, og fungerte i perioder som sous chef. Etter Bagatelle var hun med på å etablere restauranten Oro sammen med Terje Ness og Sven Erik Renaa. Oro ble anerkjent med én stjerne i Michelin-guiden.

Etter tiden på restaurantkjøkken etablerte Finckenhagen en karriere i media som TV-kokk, programleder, kokebokforfatter og mat-influenser i sosiale medier.

Hun har blant annet vært kokk i NRKs Frokost-TV og radioprogrammene Nitimen på NRK P1, og senere hos Hans-Petter Jacobsen i «Jacobsen på lørdag» i samme kanal. Siden oppstarten av radiokanalen NRK P1+ 2. oktober 2013 har Finckenhagen vært fast kokk i programmet «Jacobsen», der Hans-Petter Jacobsen er programleder.

Under sin tid ved Bagatelle ble hun kåret til årets unge kokk i 1998, og konkurrerte om å bli Årets kokk i 1999 for deltakelse i den internasjonale Bocuse d’Or 2001. Det var første gang kvinner deltok. Hun var i teamet til Terje Ness som vant Bocuse d’Or i 1999.

Finckenhagen reiste tidlig ut for å lære kokkekunst av de store internasjonale chef'ene. I 1995 var hun utplassert hos den franske stjernekokken Bernard Loiseau i Saulieu i Côte-d'Or. I 2000 jobbet hun som første nordmann hos Ferran Adrià på restaurant El Bulli i Spania, anerkjent som verdens beste restaurant. I 2001 virket hun ved Martín Berasateguis tre-stjerners Michelin-restaurant i Spania. Hun har også hatt studieopphold i London, Singapore og på Filippinene.

Finckenhagen har hatt oppdrag som matkonsulent for ulike restaurantsatsinger og vært ambassadør for BAMA og Prior. Hun medvirker også som mat-stylist sammen med matfotograf Sara Johannessen.

I 2001 konkurrerte hun i om å bli Årets kokk, og ble nummer tre etter vinnerne Charles Tjessem og Sven Erik Renaa. Fra 2004 var hun «Kokke-Lise» i Frokost-TV på NRK og i 2005 og 2009 var hun kokk i NRKs Sommeråpent. Hun var også kokk i det tradisjonsrike lille julaften-programmet Kvelden før kvelden på NRK både i 2007 og 2009. Finckenhagen hadde fast fredagsspalte i VG fra 2005 til 2021. Hennes oppskrifter publiseres fortsatt fast ukentlig i VGs matportal godt.no.

 Bokutgivelser og kurs 
Lise Finckenhagen utga sin første kokebok i 2005 sammen med Kristin Jacobsen, tidligere kollega fra Bagatelle. Hun har arrangert ulike mat- og vinkurs i Toscana.

 TV-opptredener 
I 2010 var Finckenhagen ekspertkokk på TV3s MasterChef, og dommer i samme program i 2021. Hun var også dommer i TV 2-produksjonen Top Chef i 2016. I 2011 og 2022 var hun deltaker i Fangene på fortet på TV3. I 2020 var hun deltaker i kjendisversjonen av 71 grader nord og i 2021 var hun med i Discovery-programmet Over Atlanteren, der hun krysset Atlanterhavet i seilbåt sammen med andre norske kjendiser. I 2022 var hun dommer og medprogrameder i Den store matfesten i Toscana på TVNorge sammen med Ronny Brede Aase.

 Premier 
 Seier i «Young chef of the year» i Norge 1998, som ga oppdrag i 1999 ved Chateau de Saran i Épernay
 Nr. tre i Årets Kokk.
 Østers-NM 1999: Semifinalen
 Årets Hulda 2004
 «Årets matformidler» 2009 delt ut av avisen Glad Mat

 Utgivelser 
 2005: To kokker på hjemmebane, Aschehoug – medforfatter: Kristin Jacobsen, fotograf: Morten Brun
 2006: Kokke-Lise: 101 favoritter fra Frokost-TV, Aschehoug – fotograf: Åshild Barkved Støylen
 2008: Nam! Barnas favoritter, Cappelen Damm – fotograf: Evy Andersen
 2011: Fredag hele uka, Font forlag – fotograf: Magnar Kirknes
 2013: Slikkepott, Font forlag – fotograf: Christian Brun; kåret til «Årets Kokebok»
 2015: Pannekaker, Cappelen Damm – fotograf: Sara Johannessen
 2016: Lises jul, Font forlag – fotograf: Sara Johannessen
 2017: Lises gatekjøkken, Font forlag – fotograf: Sara Johannessen
 2020: God mat hele uka, Cappelen Damm – fotograf: Sara Johannessen
 2023: Helt enkelt, Cappelen Damm
 2025: Sommer, Cappelen Damm
 2025: Vinter, Cappelen Damm

 Referanser 

 Eksterne lenker 




Kategori:Norske kokker
Kategori:Norske matskribenter
Kategori:71 grader nord kjendis-deltakere
Kategori:Norske TV-personligheter
Kategori:Personer fra Oslo